
VILNIAUS VAIKŲ IR JAUNIMO KLUBO „KLEVAS“

VAIKŲ DIENOS CENTRO PRAŠYMŲ IR SKUNDŲ NAGRINĖJIMO TVARKOS APRAŠAS

I SKYRIUS

BENDROSIOS NUOSTATOS

1. Vilniaus vaikų ir jaunimo klubo „Klevas“ vaikų dienos centro prašymų ir skundų nagrinėjimo tvarkos aprašas (toliau – Aprašas) nustato vaikų dienos centro paslaugų gavėjų, jų tėvų (globėjų, rūpintojų) ir kitų teisėtų atstovų prašymų bei skundų pateikimo, registravimo, nagrinėjimo ir atsakymo pateikimo tvarką.

2. Aprašo tikslas – užtikrinti paslaugų gavėjų teisę išsakyti savo nuomonę, pateikti prašymą ar skundą, būti išklausytiems ir gauti informaciją apie priimtus sprendimus.

3. Prašymai ir skundai nagrinėjami laikantis objektyvumo, nešališkumo, konfidencialumo, pagarbos asmeniui, vaiko interesų pirmumo ir nediskriminavimo principų.

4. Prašymo ar skundo pateikimas negali turėti neigiamų pasekmių vaikui ar jo šeimai.

II SKYRIUS

PRAŠYMŲ IR SKUNDŲ PATEIKIMAS

5. Prašymą ar skundą gali pateikti:

5.1. vaikų dienos centrą lankantis vaikas;

5.2. vaiko tėvai (globėjai, rūpintojai);

5.3. kitas teisėtas vaiko atstovas.

6. Prašymas ar skundas gali būti pateikiamas:

6.1. raštu, laisva forma išdėstant prašymą, pasiūlymą, problemą ar skundą;

6.2. elektroniniu paštu Klubo oficialiu elektroninio pašto adresu – rastine@klubasklevas.vilnius.lm.lt;

6.3. tiesiogiai Klubo direktoriui arba kitam atsakingam darbuotojui;

6.4. žodžiu – vaikas gali kreiptis į pasirinktą vaikų dienos centro darbuotoją ir jam suprantamu būdu papasakoti apie problemą ar pateikti prašymą;

6.5. įmetant rašytinį prašymą, pasiūlymą ar skundą į Vaikų dienos centre tam skirtą dėžutę;

6.6. anonimiškai, nenurodant savo vardo ir pavardės, įmetant rašytinį pranešimą į tam skirtą dėžutę.

7. Prašymui ar skundui pateikti nėra privaloma speciali forma. Pareiškėjas gali jį parašyti laisva forma.

8. Rašytiniame prašyme ar skunde rekomenduojama kuo aiškiau nurodyti:

8.1. kas įvyko arba kokia problema kilo;

8.2. kada ir kur tai įvyko, jeigu ši informacija žinoma;

8.3. kokio sprendimo ar pagalbos tikimasi;

8.4. vardą, pavardę ir kontaktinius duomenis, jeigu pareiškėjas pageidauja gauti individualų atsakymą.

9. Vaikui turi būti sudarytos sąlygos kreiptis į darbuotoją ir išsakyti savo problemą, nepasitenkinimą, pageidavimą ar skundą.

10. Jei vaikas dėl amžiaus, gebėjimų ar kitų aplinkybių negali savarankiškai suformuluoti skundo, darbuotojas padeda vaikui išreikšti jo nuomonę, nekeisdamas jos esmės.

11. Vaikas neprivalo skundo pateikti per darbuotoją, kurio veiksmais ar elgesiu jis skundžiasi.

III SKYRIUS

PRAŠYMŲ IR SKUNDŲ REGISTRAVIMAS

12. Gauti rašytiniai prašymai ir skundai registruojami Klubo nustatyta dokumentų registravimo tvarka.

13. Vaikų dienos centre esanti prašymų, pasiūlymų ir skundų dėžutė tikrinama reguliariai Klubo direktoriaus paskirto atsakingo darbuotojo.

14. Iš dėžutės paimti prašymai ir skundai registruojami ir perduodami nagrinėti pagal šiame Apraše nustatytą tvarką.

15. Anoniminiai pranešimai įvertinami pagal juose pateiktos informacijos konkretumą ir galimybę patikrinti nurodytas aplinkybes. Jeigu informacijos pakanka, imamasi atitinkamų veiksmų.

16. Registruojant prašymą ar skundą nurodoma jo gavimo data, pareiškėjas, jeigu jis žinomas, prašymo ar skundo esmė ir kita nagrinėjimui reikalinga informacija.

17. Informacija apie skundą tvarkoma užtikrinant asmens duomenų apsaugą ir konfidencialumą.

IV SKYRIUS

PRAŠYMŲ IR SKUNDŲ NAGRINĖJIMAS

18. Prašymą ar skundą nagrinėja Klubo direktorius arba jo paskirtas kompetentingas ir su skundo aplinkybėmis tiesiogiai nesusijęs darbuotojas.

19. Darbuotojas, kurio veiksmai ar sprendimai skundžiami, negali priimti galutinio sprendimo dėl savo veiksmų pagrįstumo.

20. Nagrinėjant skundą:

20.1. išsiaiškinamos skunde nurodytos aplinkybės;

20.2. esant poreikiui išklausomas vaikas, jo tėvai (globėjai, rūpintojai), darbuotojai ir kiti su situacija susiję asmenys;

20.3. įvertinama turima informacija ir dokumentai;

20.4. sprendžiama, kokių veiksmų ar priemonių reikia imtis;

20.5. siekiama, kad problema būtų išspręsta kuo operatyviau ir geriausiai atitiktų vaiko interesus.

21. Jeigu nagrinėjant skundą paaiškėja aplinkybės, galinčios rodyti vaiko teisių pažeidimą, smurtą ar grėsmę vaiko sveikatai ar saugumui, darbuotojai nedelsdami veikia teisės aktų ir Klubo vidaus dokumentų nustatyta tvarka.

V SKYRIUS

ATSAKYMO PATEIKIMAS

22. Prašymai ir skundai išnagrinėjami per teisės aktuose nustatytus terminus, o kai konkretus terminas nenustatytas – per protingą, atsižvelgiant į klausimo sudėtingumą, terminą.

23. Pareiškėjui atsakymas pateikiamas jo nurodytu arba su juo suderintu būdu.

24. Vaikui atsakymas ir priimtas sprendimas paaiškinami jo amžių ir gebėjimus atitinkančia, suprantama forma.

25. Atsakyme nurodomas priimtas sprendimas ir, kai reikia, informacija apie atliktus ar planuojamus veiksmus.

26. Į anoniminį skundą individualus atsakymas neteikiamas, tačiau jame pateikta informacija, kai ją galima patikrinti, įvertinama ir pagal poreikį imamasi veiksmų.

27. Jeigu pareiškėjo netenkina Klubo priimtas sprendimas, jam paaiškinama galimybė teisės aktų nustatyta tvarka kreiptis į kompetentingą instituciją.

VI SKYRIUS

BAIGIAMOSIOS NUOSTATOS

28. Vaikų dienos centro lankytojams ir jų tėvams (globėjams, rūpintojams) informacija apie prašymų ir skundų pateikimo būdus turi būti lengvai prieinama.

29. Vaikų dienos centro darbuotojai supažindinami su šiuo Aprašu.

30. Prašymai, skundai ir su jų nagrinėjimu susiję dokumentai saugomi Klubo dokumentacijos plane ir teisės aktuose nustatyta tvarka.

31. Asmens duomenys tvarkomi tik tiek, kiek būtina prašymui ar skundui išnagrinėti, laikantis asmens duomenų apsaugą reglamentuojančių teisės aktų.

32. Aprašas peržiūrimas pasikeitus teisės aktams arba atsiradus poreikiui keisti prašymų ir skundų nagrinėjimo organizavimą.
